Kunstenaar se sensuele debuutroman | Knysna-Plett Herald
Kunstenaar se sensuele debuutroman
Carina Stander by haar pragtige gesin, manlief Gerrit van Niekerk, Aden (4) en agt-maande-oue Ilan.
KNYSNA NUUS - Al woon Carina Stander (35) nog net vier jaar in die Tsitsikamma, het die woudreuse om haar huis se stil stemme reeds neerslag in haar debuutroman, Wildvreemd, gekry.
"Ek skryf al eintlik 15 jaar aan hierdie boek, maar nadat ons hierheen getrek het van Kaapstad af, het ek dit ‘n finale keer oorgeskryf en dit sou definitief nie dieselfde gewees het as ek dit steeds in die stad gedoen het nie," vertel Stander in ‘n dromerige stem terwyl haar jongste kleinding in die agtergrond sy enigste drie tande geniet.
"Daar was reeds sterk natuur- en bewaringstemas in die boek, maar omdat my en my man se studeerkamer hier op die boonste verdieping is, rus my oë op die lieflike kuswoud om ons huis wanneer ek van die rekenaarskerm af opkyk. Dit kon nie anders as om my te beinvloed nie en met die oorskryf hier in die Tsitsikamma het sekere idees net skerper navore gekom."
Sy beskryf haarself laggend as iemand wat nie juis kan "kar bestuur of perdry of balle vang nie". Met in agneming van hoe kreatifief sy is, maak dit sekerlik nie veel saak nie, want voor haar debuutroman het Stander reeds verskeie versamelbundels die lig laat sien, as beeldhouer oorsee gewerk en is sy steeds ‘n vryskutskrywer vir verskeie tydskrifte.
(Stander het op 'n plaas in die Waterberge grootgeword.)
Met die bekendstelling van Wildvreemd (Tafelberg Uitgewers) op 27 Oktober by die Lanzerac wynlandgoed in Stellenbosch het sy ook ‘n uitstalling gehou van tonele en karakters uit die boek.
"Ek werk in ink. Dis vinnig en maklik - veral as jy twee kleintjies het," verduidelik sy. Stander het boonop ‘n vuurdanser as verrassing vir haar 120 gaste gehad op dié feestelike aand. "Na so lank werk aan daai boek het ek gereken dit moet behoorlik gevier word!"
Uit die roman
Nege jaar tevore het die vrou haar intrek in die Ruig geneem. Eenmaal per maand stap sy dorp toe om haar heuning te verkoop; dan trek die vroue wat haar gewaar hul asem skerp in. Sy vergiftig seuntjies, sê die mense. Die merk aan haar keel, dis waar die hiëna haar gebyt het; daarom is sy stom, sê hulle. ’n Gevaarlike vrou is sy, ’n heks, ’n hoer, mal. Nege jaar ná haar aankoms stap sy nog ’n keer dorp toe, dié keer gedryf deur haar werklike bemoeienis, ’n alleenstryd teen wildstropers. Die hele dorp hou asem op. Dan breek daar ’n veldbrand teen die berghange uit en dis asof almal se vrese en begeertes, ou wrokke en verlangens self in vlamme uitbars.
Stander beoog om vroeg aan-staande jaar ‘n soortgelyke uitstalling wat gepaard gaan met die bekendstelling van Wildvreemd, op Valentynsdag, 14 Februarie in Knysna te hou.
"Die boek is nogal sensueel," verwys sy na die voorblad, "en daarom het hulle dit goed gedink om dit op daardie dag te hou."
Lesers sal dan die geleentheid hê om die outeur self te ontmoet en haar inksketse van die boek se leefwêreld te sien. Vir meer inligting besoek haar webwerf by www.carinastander.com.
Posted on: 00:00 Thu, 10 November 2011